KIRJALLINEN KYSYMYS E-0362/02

esittäjä(t): Jillian Evans (Verts/ALE) ja Bart Staes (Verts/ALE) komissiolle

(14. helmikuuta 2002)

Aihe: Turistiluokkasyndrooma

Kolmen viimeksi kuluneen vuoden aikana yli kolmekymmentä pitkällä lennolla ollutta henkilöä on kuollut Euroopassa, kaikki heistä veritulpan uhreina. Joidenkin asiantuntijoiden ja tieteellisten julkaisujen mukaan mannertenvälisillä lennoilla ja edellä mainituilla tapaturmilla on syy-yhteys.

Euroopan unioni saattaa joutua suojelemaan kansanterveyttä tässä tapauksessa. Sen vuoksi tarvitaan tietoja.

Voiko komissio toimittaa tähän ongelmaan liittyviä tietoja? Onko lentoyhtiöitä pyydetty tekemään tutkimusyhteistyötä komission kanssa?

Loyola de Palacion komission puolesta antama vastaus

(27. maaliskuuta 2002)

Komissio on hyvin tietoinen tuoreista selvityksistä ja tiedoista, joissa laskimoveritulppa on yhdistetty lentomatkailuun; komissio suhtautuu näihin tietoihin erittäin vakavasti.

Lääketieteellisessä yhteisössä yleisimmin hyväksytty näkemys on nykyisin se, että laskimoveritulpan ja lentomatkailun välillä on todennäköisesti jokin yhteys. Tällä hetkellä on kuitenkin mahdotonta mitata tämän yhteyden voimakkuutta, eli sitä, kuinka suuri on pitkällä lentomatkalla olevan henkilön laskimoveritulppariski verrattuna muiden henkilöiden vastaavaan riskiin. Nykyisen todistusaineiston valossa näyttää kuitenkin siltä, että ongelman aiheuttaja on pikemmin liikkumattomuus kuin ahtaat istumaolosuhteet.

Komissio on vakuuttunut, että asian suhteen on ryhdyttävä varotoimiin sitäkin suuremmalla syyllä, koska siihen liittyy monia epävarmoja ja tuntemattomia tekijöitä. Energia- ja liikenneasioista vastaava komission jäsen lähettikin ensimmäisenä askeleena Euroopan lentoyhtiöiden liiton (AEA), Euroopan alueellisten lentoyhtiöiden yhdistyksen (ERA) ja Kansainvälisen tilauslentoyhtiöiden järjestön (IACA) puheenjohtajille kirjeen, jossa se kehotti järjestöjen jäseniä ryhtymään varotoimenpiteisiin. Komisaari kehotti kirjeessään lentoyhtiöitä tiedottamaan matkustajille riskeistä, altistavista tekijöistä ja ennen pitkiä lentomatkoja noudatettavista varotoimenpiteistä esimerkiksi matkan varaamisen tai lippujen tilaamisen yhteydessä. Myös lentomatkan aikana matkustajia voidaan neuvoa, miten veritulpan mahdollisuutta voidaan pienentää.

Monet lentoyhtiöt ovat jo omasta aloitteestaan ryhtyneet varoittamaan matkustajia ennen lentoa ja/tai neuvomaan näitä lennon aikana (esitteet, videot ja lentoyhtiön asiakaslehdet, joissa annetaan harjoitusohjeita ja suosituksia esimerkiksi siitä, miten pitää toimia ja mitä välttää).

Rinnakkain näiden toimien kanssa on välttämätöntä arvioida sekä riskejä että erilaisten ennalta ehkäisevien toimien tehokkuutta.

Maailman terveysjärjestö suunnittelee tutkimussarjaa, joka kattaa seuraavat aihepiirit:

- lentomatkailun ja laskimoveritulpan välinen yhteys ja sen kvantifiointi,

- ympäristöön ja käyttäytymiseen liittyvät riskitekijät,

- ennalta ehkäisevien toimenpiteiden arviointi standardoiduilla diagnostisilla menetelmillä.

Tutkimusohjelma on tarkoitus käynnistää vuonna 2002, ja se päättyy kesäkuussa 2005; alustavia tuloksia pitäisi olla saatavilla jo ennen tätä. Komissio selvittää mahdollisuuksia tukea näitä tutkimuksia.

Kun laskimoveritulpasta ja lentomatkailusta saadaan uutta tietoa, komissio päättää sopivan ajan tullen siitä, ovatko yhteisön tason toimet tarpeen.